A Bizottság 1225/1999/EK rendelete
(1999. május 27.)
a biztosítási szolgáltatási statisztikák jellemzőinek meghatározásáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 410/98/EK-Euratom rendelettel [1] módosított, a strukturális üzleti statisztikákról szóló, 1996. december 20-i 58/97/EK, Euratom tanácsi rendeletre [2] és különösen annak 12. cikke iii. pontjára,
(1) mivel az 58/97/EK-Euratom rendelet közös keretet alakított ki a Közösségen belül a biztosítási ágazat szerkezetére, tevékenységére, teljesítményére és versenyképességére vonatkozó közösségi statisztikák elkészítéséhez;
(2) mivel a biztosítási szolgáltatások statisztikai jellemzőire közös meghatározásokat kell megállapítani;
(3) mivel a rendeletben szereplő intézkedések összhangban állnak a Statisztikai Programbizottság véleményével,
ELFOGADTA EZT A RENDELETET:
1. cikk
(1) Az 58/97/EK-Euratom rendelet 4. cikkében említett jellemzők meghatározása ennek a rendeletnek a mellékletében található.
(2) E meghatározásokban a vállalkozások beszámolóira vonatkozó hivatkozások a biztosítóintézetek éves beszámolóiról és összevont (konszolidált) éves beszámolóiról szóló 91/674/EGK tanácsi irányelv [3] 6. cikkében (mérleg), 34. cikkében (eredménykimutatás) és 63. cikkében (kiegészítő melléklet) meghatározott kategóriákat alkalmazzák.
2. cikk
(1) A tagállamok ezeket a meghatározásokat az 1999. referenciaév és az azt követő évek adatai esetén az 58/97/EK, Euratom rendelet 5. melléklete, 4. szakaszának 3. pontjában felsorolt A. lista szerinti jellemzőkkel, a 2003. referenciaév és az azt követő évek adatai esetén a rendelet 5. melléklete, 4. szakaszának 4. pontjában felsorolt B. lista szerinti jellemzőkkel alkalmazzák.
(2) A tagállamok ezeket a meghatározásokat az 1996. és 1998. referenciaévben az A. lista szerinti jellemzőkkel, a 2000., 2001. és 2002. referenciaévekben a B. lista szerinti jellemzőkkel alkalmazzák, amennyiben ez megfelel az érvényes nemzeti gyakorlatnak.
3. cikk
Ez a rendelet az Európai Közösségek Hivatalos Lapjában való kihirdetését követő 20. napon lép hatályba.
Ez a rendelet egészében kötelező és közvetlenül alkalmazandó valamennyi tagállamban.
Kelt Brüsszelben, 1999. május 27-én.